টেস্ট সিরিজের ধারাবাহিকতা ধরে রাখার লক্ষ্য নিয়েই ডাম্বুলায় শ্রীলঙ্কার বিরুদ্ধে একদিনের সিরিজ শুরু করেছিল ভারত। ম্যাচ শেষে লঙ্কাবাহিনীকে হেলায় উড়িয়ে দিয়ে বিরাটরা প্রমাণ করলেন লক্ষ্যে এখনও অবিচল তাঁরা। এদিন ২১.১ ওভার বাকি থাকতেই ৯ উইকেটে ম্যাচ জেতে ভারত।
ডাম্বুলায় টসে জিতে এদিন ফিল্ডিং-এর সিদ্ধান্ত নিয়েছিলেন ভারত অধিনায়ক বিরাট কোহলি। প্রথমে ব্যাট করে ভারতকে ২১৭ রানের টার্গেট দেয় শ্রীলঙ্কা। মাত্র ২৮.৫ ওভারেই কাঙ্ক্ষিত রান তুলে নেন বিরাটরা।
ভারতীয় ব্যাটিংকে কোনও রকম বেগ দিতে আজ অক্ষম ছিলেন শ্রীলঙ্কার বোলাররা। শুরুতেই রোহিত শর্মা রান আউট না হলে শ্রীলঙ্কার জন্য আরও লজ্জাজনক পরিস্থিতি তৈরি হতে পারত। বিধ্বংসী ফর্মে দেখা গিয়েছে শিখর ধবনকে। ৯০ বলে ১৩২ রান করেন তিনি। অন্যদিকে কোহলি ৭০ বলে ৮২ করেছেন। ২০০’র উপরে রান ভাড়া করে এটাই ভারতের দ্রুততম জয়।